Aihe: syrjintä, ystävyys, yksinäisyys.

Luokka-aste: 1 – 2-luokka, voidaan soveltaa hyvin myös muille luokille.

Aikaa: 45 minuuttia, voi venyttää tuplatunniksi.

**Tuntiin liittyvät oppilaiden tavoitteet OPS 2014 mukaan:**

T1 ohjata oppilasta kuuntelemaan toisten oppilaiden mielipiteitä ja

ajattelua

T2 rohkaista oppilasta ilmaisemaan omaa ajatteluaan ja tunteitaan eri

tavoin

T4 edistää oppilaan taitoa tehdä kysymyksiä ja esittää perusteltuja

väitteitä

T5 ohjata oppilasta tunnistamaan kokemiensa arkipäiväisten tilanteiden

syitä ja seurauksia sekä eettisiä ulottuvuuksia

T6 rohkaista oppilasta pohtimaan oikean ja väärän eroa sekä hyvyyttä

T8 ohjata oppilasta ymmärtämään ihmisten yhteiselämän perusteita

**Tavoitteisiin liittyvät sisältöalueet:**

S1 Kasvaminen hyvään elämään: Harjoitetaan keskustelutaitoja opettelemalla kuuntelemaan

toisia kunnioittavasti ja harjoittelemalla selkeää itseilmaisua. Pohditaan yhdessä hyvän, oikean

ja väärän merkityksiä ja niiden erottamista sekä ihmisen hyvyyttä. Tutkitaan ystävyyden sisältöä

ja merkitystä lasten elämässä.

S3 Yhteiselämän perusteita: Perehdytään ihmisten yhteiselämän perusteisiin tutkimalla esimerkiksi

säännön, luottamuksen, rehellisyyden ja reiluuden merkityksiä erilaisissa oppilaan elämään

liittyvissä arkipäivän tilanteissa ja ympäristöissä. Tutustutaan alustavasti lapsen oikeuksiin ja lapsen

asemaan erilaisissa yhteisöissä.

|  |  |  |  |  |
| --- | --- | --- | --- | --- |
| Aika45 min | Tavoitteet | Oppiaines ja sisällöt | Menetelmät ja toimintatavat | Muuta huomioitavaa (välineet, integrointi, eriyttäminen, arviointi) |
| 5-10 min  | Oppia, mitä ystävyys ja syrjintä tarkoittavat ja opetella kuuntelemaan muiden ajatuksia ja antamaan puheenvuoro toiselle. | Keskustelu, syrjintä ja ystävyys käsitteinä. | Esitellään tunnin aihe: syrjintä ja ystävyys. Oppilaat saavat kertoa, miten heidän mielestään syrjintä ja ystävyys määritellään, ensin pari/ryhmäporina, sitten keskustellaan yhteisesti viittaamalla. Keskustellaan myös, miksi joillakin on kavereita, ja mikä voi johtaa kaverittomuuteen tai syrjintään. |  |
| 5 min | Oppia ymmärtämään syrjimistä syvemmin ja eläytymään toisen tunteisiin. Opetella kuuntelemaan ja keskittymään, kun toisella on puheenvuoro. | Tarinan kuuntelu, eläytyminen ja empatia. | Opettaja roolissa: Opettaja esittää syrjittyä oppilasta, eli kertoo tarinan siitä, miten hän kokee olevansa yksinäinen ja surullinen, ehkä kiusattukin (kertoo joko tunteistaan tai pahaa mieltä aiheuttavista tapahtumista). Oppilaat kuuntelevat. | Mahdollinen roolimerkki ja opettajan etukäteen kirjoittama/valmis, esimerkiksi internetistä lainattu, tarina. |
| 10 min | Oppia ilmaisemaan omia ajatuksia ja kuuntelemaan muiden ajatuksia. Harjoittaa empatiakykyä. | Draamaharjoitus, empatia, itseilmaisu. | Pään äänet: Oppilaat saavat vuorotellen kertoa, miltä syrjitystä oppilaasta (opettaja roolissa) tuntuu. Jos tunteiden sanoittaminen on liian vaikeaa, oppilaat voivat myös keksiä erilaisia tapahtumia, jotka aiheuttivat syrjitylle oppilaalle pahan mielen (esimerkiksi ”Matti löi Maijaa välitunnilla” tai ”Kukaan ei halunnut Maijaa parikseen liikuntatunnilla”). Oppilaat yksi kerrallaan vapaassa järjestyksessä menevät opettajan luo, piirtävät ilmaan puhekuplan ja kertovat opettajan ajatuksen/tapahtuman. |  |
| 10 min | Oppia miettimään arjen tilanteissa oikeaa ja väärää. Harjoitella ilmaisemaan ja perustelemaan omia mielipiteitä ja kunnioittamaan ja kuuntelemaan muiden mielipiteitä. | Draamaharjoitus, mielipiteen ilmaisu ja perustelu. | Mielipidejatkumo: Luokka jaettu kyllä-en osaa sanoa-ei osioihin. Opettaja esittää syrjintään liittyviä väitteitä, ja oppilaat liikkuvat luokassa mielipidettään vastaavaan paikkaan. Opettaja kysyy perusteluja mielipiteille. Perusteluja kuultuaan oppilas voi vielä vaihtaa paikkaa, jos hänen mielipiteensä on muuttunut. | Opettaja keksinyt etukäteen väitteitä lukemaansa tarinaan ja syrjintään ja yksinäisyyteen liittyen esimerkiksi: ”Jos toisella ei ole leikkikaveria, minun pitää mennä pyytämään häntä leikkiin mukaan” tai ”Välillä on hyvä olla yksin”. |
| 5 min | Harjoitella ajattelua, ongelmanratkaisua ja empatiaa sekä ryhmätyötaitoja. | Pohdinta- ja kirjoitustehtävä, empatia, ryhmätyötaidot. | Tehtävänantona miettiä: ”Mitä sinä voisit sanoa syrjitylle tai yksinäiselle oppilaalle, jotta hänelle tulisi parempi mieli?” Kirjoitetaan anonyymisti joko yksin, pareittain tai pienryhmissä sydämenmuotoiselle lapulle (2-luokkalaiset auttavat ekaluokkalaisia tarvittaessa kirjoittamaan). Laput kerätään pois, ja opettaja tai innokas oppilas lukee ajatukset ääneen. | Opettaja valmistaa etukäteen sydämenmuotoiset laput. |
| 5 min | Harjoitella itsereflektiota ja palautteen antamista. | Koonti ja reflektio. | Loppukeskustelu: Keskustellaan yhdessä opittiinko jotain uutta, heräsikö ajatuksia tai kysyttävää aiheesta ja onko palautetta tunnista. |  |